b'\n_START_ARTICLE_\nVirtuaalitodellisuus\n_START_SECTION_\nMultimediataide\n_START_PARAGRAPH_\nMediataiteessa virtuaalitodellisuudella (VT) tai keinotodellisuudella tarkoitetaan mediainstallaatioita ja -tiloja, joissa tietokoneella tuotettu kolmiulotteinen kuvatila tuotetaan katsojalle siten ett\xc3\xa4 h\xc3\xa4n kokee olevansa kuvan sis\xc3\xa4ll\xc3\xa4 (immersiivinen 3D-kuvatodellisuus). VT-tiloja voidaan kokeilla niin sanotun VT-kyp\xc3\xa4r\xc3\xa4n tai -lasien kautta, jossa stereokuva tuotetaan suoraan silmien eteen sijoitettujen monitorien kautta tai niin sanotuilla cave-installaatioilla, joissa k\xc3\xa4ytet\xc3\xa4\xc3\xa4n kolmea tai useampaa projisointipintaa, joiden kuvatilan sis\xc3\xa4ll\xc3\xa4 ihmiset voivat seisoa, liikkua tai liikuttaa tilassa olevia kuvaobjekteja. Tilaan on luotu usein my\xc3\xb6s kolmiulotteinen \xc3\xa4\xc3\xa4nimaailma.\n_START_SECTION_\nKoulutussimulaattorit\n_START_PARAGRAPH_\nLentokoneiden ja avaruusalusten ohjaamisen harjoitteluun k\xc3\xa4ytett\xc3\xa4v\xc3\xa4t lentosimulaattorit kuuluvat vanhimpiin esimerkkeihin virtuaalitodellisuutta luovista simulointiymp\xc3\xa4rist\xc3\xb6ist\xc3\xa4. Lentosimulaattoreiden k\xc3\xa4ytt\xc3\xb6liittym\xc3\xa4 j\xc3\xa4ljittelee oikean lentokoneen ohjaamoa, ja tietokoneen luomat simuloidut maisemaprojektiot muistuttavat todellisen aluksen ohjaamosta avautuvia n\xc3\xa4kymi\xc3\xa4 lennon kaikissa vaiheissa. Nykyisin vastaavanlaisia simulaattoreita k\xc3\xa4ytet\xc3\xa4\xc3\xa4n yh\xc3\xa4 laajemmin monissa vaativissa koulutusteht\xc3\xa4viss\xc3\xa4, joissa harjoittelu todellisessa ymp\xc3\xa4rist\xc3\xb6ss\xc3\xa4 olisi liian kallista tai vaarallista. Uusimpiin sovelluksiin kuuluu l\xc3\xa4\xc3\xa4ketieteellinen koulutus, esimerkiksi leikkausten harjoittelu virtuaalitodellisuudessa.\n_START_SECTION_\nVirtuaalimaailmat\n_START_PARAGRAPH_\nVirtuaalimaailma on tietokoneen luomaan virtuaalitodellisuuteen perustuva ymp\xc3\xa4rist\xc3\xb6, johon k\xc3\xa4ytt\xc3\xa4j\xc3\xa4 voi liitty\xc3\xa4 j\xc3\xa4seneksi tai "asukkaaksi" ja jossa h\xc3\xa4n on vuorovaikutuksessa muiden k\xc3\xa4ytt\xc3\xa4jien tai simuloitujen asukkaiden kanssa. Ymp\xc3\xa4rist\xc3\xb6 visualisoidaan kaksi- tai kolmiulotteisella grafiikalla, jossa kullakin k\xc3\xa4ytt\xc3\xa4j\xc3\xa4ll\xc3\xa4 on yleens\xc3\xa4 joko ihmisenkaltainen tai muu k\xc3\xa4ytt\xc3\xa4j\xc3\xa4n valitsema simuloitu hahmo. Virtuaalimaailmaan voi osallistua yht\xc3\xa4 aikaa joko vain yksi k\xc3\xa4ytt\xc3\xa4j\xc3\xa4 tai monia k\xc3\xa4ytt\xc3\xa4ji\xc3\xa4 yhtaikaa. Internet-pohjaisissa virtuaalimaailmoissa voi olla yhtaikaa jopa tuhansia k\xc3\xa4ytt\xc3\xa4ji\xc3\xa4, kuten tunnetussa Second Life -virtuaalimaailmassa. My\xc3\xb6s monet online-tietokonepelit perustuvat virtuaalimaailman ideaan._NEWLINE_Viihdek\xc3\xa4yt\xc3\xb6ss\xc3\xa4 esimerkiksi pelien yhteydess\xc3\xa4 on mahdollista k\xc3\xa4ytt\xc3\xa4\xc3\xa4 virtuaalitodellisuuden luomiseksi virtuaalitodellisuuslaseja (ent. virtuaalikyp\xc3\xa4r\xc3\xa4)._NEWLINE_Virtuaalimaailma on usein hyvin samankaltainen todellisen maailman kanssa, jolloin ohjelmisto simuloi muun muassa tavanomaisia fysiikan peruslakeja ja tyypillisi\xc3\xa4 el\xc3\xa4vien olentojen liikkumisen ja ihmisten kommunikaation s\xc3\xa4\xc3\xa4nt\xc3\xb6j\xc3\xa4. Monen k\xc3\xa4ytt\xc3\xa4j\xc3\xa4n maailmoissa k\xc3\xa4ytt\xc3\xa4j\xc3\xa4t ovat t\xc3\xa4ll\xc3\xb6in toistensa kanssa aktiivisessa vuorovaikutuksessa ja muovaavat toistensa kokemaa virtuaalitodellisuutta. Yhden k\xc3\xa4ytt\xc3\xa4j\xc3\xa4n tietokonepelit puolestaan voivat olla virtuaalimaailmoja, joissa k\xc3\xa4ytt\xc3\xa4j\xc3\xa4 on vuorovaikutuksessa vain simulointiohjelmiston luomien asukkaiden kanssa.\n_START_SECTION_\nVirtuaalitodellisuusterapia\n_START_PARAGRAPH_\nVirtuaalitodellisuutta hy\xc3\xb6dynnet\xc3\xa4\xc3\xa4n nykyisin my\xc3\xb6s terapiassa erilaisten pelkojen eli fobioiden hoitoon. Sit\xc3\xa4 voidaan soveltaa muun muassa julkisten, ahtaan ja korkean paikan kammon (agorafobia, klaustrofobia, akrofobia), lentopelon, h\xc3\xa4m\xc3\xa4h\xc3\xa4kkipelon ja esiintymispelon hallintaan. Tutkimusten mukaan virtuaalitodellisuudessa koettu pelko\xc3\xa4rsyke aiheuttaa samanlaisia reaktioita kuin todellisuudessa koettu, mutta virtuaalitodellisuuden etuna on pelkoa aiheuttavan tilanteen kontrolloitavuus. Hoitomuoto on my\xc3\xb6s edullisempaa, sill\xc3\xa4 terapia voidaan toteuttaa terapeutin vastaanotolla eik\xc3\xa4 altistumista tarvitse j\xc3\xa4rjest\xc3\xa4\xc3\xa4 todellisissa olosuhteissa. Kuten reaalimaailmassa my\xc3\xb6s virtuaalitodellisuudessa altistuminen pelkotilanteelle voi aiheuttaa v\xc3\xa4liaikaista pahoinvointia, joten terapiaistuntojen on oltava ainakin alussa melko lyhyit\xc3\xa4. Virtuaalitodellisuutta on kehitetty ja tutkittu my\xc3\xb6s fyysisen kuntoutushoidon tarkoituksiin.\n_START_SECTION_\nKiinteist\xc3\xb6jen esittely\n_START_PARAGRAPH_\nVirtuaalitodellisuusteknologiaa on ryhdytty yh\xc3\xa4 enemm\xc3\xa4n k\xc3\xa4ytt\xc3\xa4m\xc3\xa4\xc3\xa4n hyv\xc3\xa4ksi kiinteist\xc3\xb6sektorilla. Teknologian avulla voidaan internet-sivustoilla esitt\xc3\xa4\xc3\xa4 esimerkiksi myynniss\xc3\xa4 olevista kiinteist\xc3\xb6ist\xc3\xa4 simuloituja panoraamakuvia, joita k\xc3\xa4ytt\xc3\xa4j\xc3\xa4 voi ohjata haluamiinsa suuntiin vaakasuunnassa yleens\xc3\xa4 koko 360 asteen kiertomahdollisuudella ja pystysuunnassakin yleens\xc3\xa4 rajoitetusti. Lis\xc3\xa4ksi kuvaa voi zoomata, ja usein tarkastelupistett\xc3\xa4 voi liikutella tiettyihin suuntiin kiinteist\xc3\xb6n sis\xc3\xa4ll\xc3\xa4. N\xc3\xa4in kiinnostuneet voivat saada kiinteist\xc3\xb6st\xc3\xa4 vaivattomasti melko kattavan ja l\xc3\xa4hell\xc3\xa4 todellisuutta olevan kuvan._NEWLINE_My\xc3\xb6s monet turistin\xc3\xa4ht\xc3\xa4vyydet k\xc3\xa4ytt\xc3\xa4v\xc3\xa4t samaa tekniikkaa sivustoillaan, jolloin kiinnostuneet voivat tutustua kohteeseen varsin perusteellisesti virtuaalitodellisuuden keinoin.\n_START_SECTION_\nSuunnittelu\n_START_PARAGRAPH_\nVirtuaalitodellisuusteknologian avulla voidaan testata esimerkiksi suunnitellun uudisrakennuksen toimivuutta tai siltahankkeen sopivuutta ymp\xc3\xa4rist\xc3\xb6\xc3\xb6n. Suomessa esimerkiksi Tampereen teknillisess\xc3\xa4 yliopistossa on k\xc3\xa4yt\xc3\xb6ss\xc3\xa4 Virtual Reality Center (VRC), jonka avulla voidaan virtuaalisesti siirty\xc3\xa4 rakennus- ja kaavoitussuunnitelmien mukaiseen todellisuuteen. VRC:n palveluja on hy\xc3\xb6dynt\xc3\xa4nyt muun muassa Tampereen kaupunki halutessaan mahdollisimman hyv\xc3\xa4n k\xc3\xa4sityksen siit\xc3\xa4, millaiseksi kaupunkikuva muodostuisi esimerkiksi jonkin uudisrakennushankkeen toteutuessa arkkitehtien suunnitelmien pohjalta._NEWLINE_VRC:ss\xc3\xa4 virtuaalitodellisuus luodaan noin 150 neli\xc3\xb6n ikkunattomassa tilassa, jonka keskell\xc3\xa4 on pienempi esittelytila, ns. luola (engl. Cave). Luolassa voidaan 3D-simuloinnilla todentuntuisesti visualisoida arkkitehtien ja insin\xc3\xb6\xc3\xb6rien suunnitelmat. Kaikille luolan seinille heijastetaan projektoreilla tietokoneen simuloima n\xc3\xa4kym\xc3\xa4 ja n\xc3\xa4in luodaan virtuaalitila, joka ymp\xc3\xa4r\xc3\xb6i k\xc3\xa4ytt\xc3\xa4j\xc3\xa4\xc3\xa4. Tampereen korkeakouluilla on ollut my\xc3\xb6s yhteishanke, jossa on pyritty luomaan koko kaupungista virtuaalitietokanta. T\xc3\xa4ll\xc3\xb6in 3D-mallinnuksen avulla voitaisiin tarvittaessa kulkea vaikkapa viel\xc3\xa4 suunnitteilla olevilla kaduilla tai astua sis\xc3\xa4\xc3\xa4n suunnitteilla oleviin rakennuksiin ja tutkia niiden tilavaikutelmaa.\n_START_SECTION_\nVirtuaalinen matkailu\n_START_PARAGRAPH_\nVirtuaalimatkailu tarkoittaa virtuaalista liikkumista paikasta toiseen tietokoneen visualisointimahdollisuuksia hyv\xc3\xa4ksi k\xc3\xa4ytt\xc3\xa4en, yleens\xc3\xa4 internetin luomassa kyberavaruudessa._NEWLINE_Monet internetin matkailuportaalit (matkailualan palvelusivustot) tarjoavat virtuaalimatkailua harrastaville k\xc3\xa4ytt\xc3\xa4jille mahdollisuuden vierailla virtuaalisesti maailman eri matkakohteissa muun muassa web-kameroiden ja panoraamakuvaustekniikan avulla. Lis\xc3\xa4ksi niist\xc3\xa4 voi etsi\xc3\xa4 kaikenlaista matkailutietoa, varata ja ostaa matkoja sek\xc3\xa4 usein my\xc3\xb6s chattailla muiden matkailijoiden kanssa._NEWLINE_My\xc3\xb6s esimerkiksi Google Maps -palvelu tarjoaa rajoitetusti mahdollisuutta kulkea virtuaalisesti valitulla karttaosuudella 360 asteen panoraamakameroiden avulla. Vastaavia panoraamakuvaukseen perustuvia palveluja on tarjolla eri sivustoilla yh\xc3\xa4 laajemmin. Lis\xc3\xa4ksi muun muassa Google tarjoaa k\xc3\xa4ytt\xc3\xa4jille tehokkaampaa virtuaalista karttaohjelmaa (Google Earth), joka yhdist\xc3\xa4\xc3\xa4 satelliitti- ja ilmakuvia sek\xc3\xa4 paikkatietoja muodostaen kolmiulotteisen kuvan maapallosta. Ohjelman kuva-aineisto on heijastettu pallopinnalle, josta syntyy lumemaapallo. K\xc3\xa4ytt\xc3\xa4j\xc3\xa4 voi muuttaa karttapistett\xc3\xa4, tarkastelukorkeutta ja katselukulmaa. Korkeuserojen mallinnuksen ansiosta esimerkiksi vuoristojen syvyysvaikutelma s\xc3\xa4ilyy. Ohjelmiston tietokantoihin sis\xc3\xa4ltyy 3D-mallinnus my\xc3\xb6s monien kaupunkien keskustoista.'